מרים. אחר כך הביטה בפניה של כלתה, אך זו נדמתה בעיניה כחירשת, משלא הנידה עפעף. לאחר מכן, לאחר הקידוש ובזמן הסעודה, ניסתה היא שוב לרמוז כי הגיע הזמן להרחיב את המשפחה, אולם נדמה היה לה כי איש אינו שם ליבו אליה. נראה שמלבדה, אין הנושא מטריד במיוחד איש מבני המשפחה, אשר שוחחו בעיקר אודות הפרנסה ומצב הגידולים בשדה הקטנטן הסמוך לביתם, אשר חכרו מבעליו הפולני, איש גברתן, שדרש את דמי החכירה מדי חודש בחודשו. בתחילת השבוע הבא, נשתכח העניין אף ממנה והיא חזרה לעסוק בעבודות ביתה, ושקעה מכח ההרגל בשגרת יומה.  לאחר כשבועיים, ביום שמשי יחסית, החליטה רחל, שהייתה ידועה כ"בלבוסטה" אמיתית, שהיום הזה מתאים לכביסת בגדי המשפחה. לאחר שהבנים והאב עזבו את בית העץ ופנו כל אחד לעיסוקיו, החלה לאסוף במרץ רב את בגדי בני המשפחה ומצעי הכותנה. מרים, אשר נהגה תמיד להושיט ידה לעזרת חמותה, לא ישבה מנגד, ומייד הצטרפה אליה באיסוף הכביסה המלוכלכת, כשהיא משליכה את הבגדים אל תוך סל נצרים ענק, וכשזה התמלא עד קצהו, אחזו כל אחת בידית אחת של הסל מכל צד וכך יצאו אל החצר, היכן שהיה מוצב המתקן המיוחד המיועד לכביסה. כך עסקו בשפשוף הכביסה